Foto: Pixsell/Slavko Midzor/Index

DANAS je u parku u Savici došlo do sukoba prosvjednika i protuprosvjednika.



U parku oko kojeg se već danima lome koplja skupilo se oko 250 ljudi koji podržavaju gradnju, a prosvjedovalo je oko 500 stanovnika Savice koji su protiv betonizacije parka. Osim inicijative "Čuvajmo naš park", prosvjedovala je i inicijativa "Savica za novi park", koja se zalaže za park po zamisli gradonačelnika Bandića.



>> VIDEO Drama na Savici, prosvjednik zaprijetio curici: "Bit će krvi"



Ružni sukob i naguravanje, u kojem su novinaru izbili mobitel iz ruke i verbalno napali 14-godišnju djevojčicu, morala je zaustaviti policija koja se, srećom, na vrijeme umiješala.



SMS poziv upomoć



Međutim, Index je u posjedu SMS-a kojim se danas pozivalo članove HVIDR-e da se pridruže prosvjedu u Savici - naravno na strani onih koji podržavaju izgradnju parka po Bandićevoj ideji.



SMS je poslao Marin Ćubela, predsjednik UHVIDR-a Peščenica. Za čitatelje koji nisu iz Zagreba - Peščenica nema veze sa Savicom.



"Poštovani, pozivam Vas da se priključite potpori izgradnje najljepšeg parka u gradu Zagrebu planirano na Savici uz Lastovska ulicu danas 26.04. u 18,00 sati! Unaprijed hvala! Marin Ćubela!", piše u poruci koju prenosimo bez ispravljanja gramatičkih grešaka.









Bili su i u šatoru



Podsjetimo, Bandić je u jako dobrim odnosima s HVIDR-om te im je dodijelio više prostora u Zagrebu na korištenje.



Indexu je ovaj SMS proslijedio dragovoljac Domovinskog rata, koji je želio ostati anoniman.



Rekao nam je kako nije samo on zaprimio ovaj SMS, već i drugi veterani diljem Zagreba. Oni su ga zvali, pitajući ga što se događa.



Veteran nam otkriva kako poznaje te ljude. Kako nam govori, oni su odavno povezani s Bandićem.



Također, na snimkama današnjeg sukoba u Savici, kaže kako je prepoznao ljude koji su sudjelovali u prosvjedima u šatoru u Savskoj 66.



"Nismo se za to borili"



Kaže nam kako od ljudi koje je vidio na snimci i za koje zna da su pozvani SMS-om, nitko nema veze sa Savicom.



Frustrirani veteran nam je otkrio kako ovo nije prvi put da se ovakve mutne stvari događaju i kako ne želi da ga se trpa u isti koš i povezuje s takvim ljudima.



"Nismo se za to borili", rekao je u razgovoru za Index.